奉和韋曲莊言懷貽東曲外族諸弟
作者：權德輿
朝代：唐

paragraphs: 韋曲冠蓋里，鮮原鬱青蔥。
公台睦中外，墅舍鄰西東。
騶馭出國門，晨曦正曈曨。
燕居平外土，野服參華蟲。
疆畎分古渠，煙霞連灌叢。
長幼序以齒，歡言無不同。
憶昔全盛時，勛劬播休功。
代業擴宇內，光塵藹墟中。
慨息多永歎，歌詩厚時風。
小生忝瓜葛，慕義斯無窮。